《运禅人求偈》
宋代·释德洪

石室如仄磬，春云如翠被。翛然无事僧，来此时枕臂。

无求即无忧，有身还有累。永怀彭尊宿，一席曾遁世。

天子不得臣，公卿不敢致。高风不可攀，百世犹兴起。

运禅佳少年，杖锡成戾止。偶从城郭来，衣裓满空翠。

觅归如子规，掉头须去耳。山林与聚落，蜜无中边味。

子心有分别，动息若差异。录以赠其行，不语开笑齿。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。